แนะ 7 หุ้นโดนใจ MSCI เพิ่มน้ำหนักSET บ่ายซึมตัว มีแนวรับ 1,350 จุด
SET เช้านี้เงียบเหงา แกว่งไซด์เวย์อิงขาลง-ไร้ปัจจัยใหม่หนุน ตลาดภูมิภาคส่วนใหญ่ติดลบหลัง MSCI ปรับน้ำหนักการลงทุนใหม่ จับตาความไม่สงบในหลายประเทศและราคาน้ำมันปรับตัวลงต่อ แนะติดตาม ECB 3 ธ.ค., ตัวเลขสำคัญของสหรัฐ คาดบ่ายยังซึมต่อ หากดัชนีฯดีดขึ้นได้คงไปไม่ไกล ให้แนวรับ 1,350 แนวต้าน 1,370 จุด
30 พ.ย. 2558

ข่าวหุ้นธุรกิจออนไลน์รายงาน ตลาดหุ้นไทยดัชนี SET ช่วงเช้า (30 พ.ย.) แกว่งไซด์เวย์อิงขาลง ขณะที่ตลาดหุ้นไทยยังไร้ปัจจัยใหม่หนุนเข้ามาช่วงนี้ ส่วนตลาดภูมิภาคติดลบส่วนใหญ่ หลัง MSCI ปรับน้ำหนักการลงทุนใหม่ พร้อมให้จับตาความไม่สงบในต่างประเทศ
นักวิเคราะห์คาดช่วงบ่าย ตลาดหุ้นไทยเงียบเหงา หากดัชนีดีดตัวขึ้นคงไปได้ไม่ไกล พร้อมให้แนวรับ 1,350 จุด ส่วนแนวต้าน 1,370 จุด ขณะที่ แนะนำซื้อ SAWAD-MTLS-AOT–ADVANC-INTUCH และ KBANK อย่างไรก็ตาม หุ้นที่ MSCI จะเพิ่มน้ำหนักลงทุนอย่าง PTTGC-BTS-GPSC-IMPACT-VNG-PLAT และ TIPCO แข็งแกร่งกว่าตลาด
 
น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยถึงตลาดหุ้นไทยเช้านี้เงียบเหงา โดยดัชนีฯแกว่งไซด์เวย์อิงไปทางขาลง และวอลุ่มเทรดบาง เนื่องจากตลาดฯยังไม่มีปัจจัยใหม่เข้ามา ด้านตลาดหุ้นอื่นในภูมิภาคเอเชียเช้านี้ส่วนใหญ่ก็ไปในทางขาลงหลังมีการปรับน้ำหนักการลงทุนใหม่ของ MSCI แต่มองว่ามีผลแค่ส่วนหนึ่งเท่านั้น เพราะตลาดยังจับความไม่สงบในหลาย ๆ ประเทศและราคาน้ำมันก็ปรับตัวลงด้วย
อย่างไรก็ตาม ให้ติดตามการประชุม ECB ในวันที่ 3 ธ.ค.นี้ และในวันที่ 4 ธ.ค.ให้ติดตามตัวเลขการจ้างงานนอกภาคเกษตรของสหรัฐ
แนวโน้มการลงทุนบ่ายนี้ คาดตลาดหุ้นไทยเงียบเหงา หากดัชนีฯดีดตัวขึ้นได้คงไปไหนไม่ไกล พร้อมให้แนวรับ 1,350 จุด ส่วนแนวต้าน 1,370 จุด
 
บล.ธนชาต ระบุในบทวิเคราะห์ (30 พ.ย.) ว่า การปรับน้ำหนักลงทุนของ MSCI วันนี้ คาดว่าจะทำให้ SET มีความผันผวนมากขึ้นโดยเฉพาะในช่วงปิดตลาดภาคบ่าย โดยกลุ่มหุ้นที่มีการ “เพิ่ม” น้ำหนักลงทุนอย่าง PTTGC-BTS-GPSC-IMPACT-VNG-PLAT และ TIPCO แข็งแกร่งกว่าตลาด ขณะที่กลุ่มหุ้นที่ถูกลดน้ำหนักลงทุนจะมีแนวโน้มอ่อนแอกว่าตลาด ดังรายละเอียดดังนี้:
1) 1.MSCI Thailand: เพิ่มน้ำหนักลงทุน: PTTGC ลดน้ำหนักลงทุน: KBANK-PTT-ADVANC-SCB-CPALL-AOT-PTTEP และ TRUE
2) 2.MSCI Thailand Mid Cap:เพิ่มน้ำหนักลงทุน: BTS ลดน้ำหนักลงทุน: BH-DELTA-TOP-ORPC-TU-IVL-BEC-HMPRO-EA และ BANPU
3) 3.MSCI Thailand Investable Market Index: เพิ่มน้ำหนักลงทุน: PTTGC-GPSC-IMPACT-VNG-PLAT-TIPCO และ SUPER ลดน้ำหนักลงทุน: KBANK-MBK-PTL-PCSGH-SIM-MONO-NOK-LOXLEY-DSGT และ PTT
ทั้งนี้ SET โดยรวมยังอยู่ในช่วงการ “พักฐาน” แนะนำ “Selective” หุ้นที่ผลการดำเนินงานแข็งแกร่ง ราคาหุ้นอยู่โซนแนวรับ อย่าง SAWAD-MTLS-AOT (การปรับพอร์ตของ MSCI ช่วงปลายตลาด จะเป็นโอกาสในการ “ซื้อ” AOT) ขณะที่การ “ปรับพอร์ต” ของ MSCI เป็นโอกาสในการ “ซื้อ” ADVANC-INTUCH (ปันผลสูงสุดในรอบ 3 ปี) และ KBANK (PE 8 เท่า)
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
JAS มูลค่าการซื้อขาย 1,049.77 ล้านบาท ปิดที่ 4.80 บาท ไม่เปลี่ยนแปลง
KBANK มูลค่าการซื้อขาย 788.96 ล้านบาท ปิดที่ 166.50 บาท ลดลง 1.50 บาท
AOT มูลค่าการซื้อขาย 609.25 ล้านบาท ปิดที่ 310.00 บาท เพิ่มขึ้น 4.00 บาท
ADVANC มูลค่าการซื้อขาย 578.38 ล้านบาท ปิดที่ 203.00 บาท ลดลง 3.00 บาท
CPALL มูลค่าการซื้อขาย 493.37 ล้านบาท ปิดที่ 47.25 บาท ลดลง 0.25 บาท
 
ที่มา: สำนักข่าวอินโฟเควสท์